AIŠKINAMASIS RAŠTAS

Dėl sutikimo pratęsti išlaikymą A. B. Molėtų vaikų savarankiško gyvenimo namuose

1. Parengto tarybos sprendimo projekto tikslai ir uždaviniai:

Sprendimo projekto tikslas – pratęsti išlaikymą Molėtų vaikų savarankiško gyvenimo namuose A.B., gim. 2004 m. sausio 20 d., iki 2025 m. sausio 20 d., kol sueis 21-eri metai.

A.B., gim. 2004 m. sausio 20 d., nuo 2017 m. sausio 27 d. gyvena Molėtų vaikų savarankiško gyvenimo namuose. 2018 m. liepos 9 d. Utenos apylinkės teismo sprendimu A.B. nustatyta nuolatinė rūpyba, nuolatiniu rūpintoju paskirti Molėtų vaikų savarankiško gyvenimo namai. Šiuo metu A.B. mokosi Ukmergės „Ryto“ specialiojoje mokykloje. A.B. pateikė prašymą dėl leidimo gyventi Molėtų vaikų savarankiško gyvenimo namuose nuo 2022 m. sausio 20 d. iki 2025 m. sausio 20 d., kol sueis 21-eri metai.

1. Siūlomos teisinio reguliavimo nuostatos:

Lietuvos Respublikos vietos savivaldos įstatymo 16 straipsnio 4 dalis reglamentuoja, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Todėl, vadovaujantis Lietuvos Respublikos socialinės apsaugos ir darbo ministro 2019 m. liepos 8 d. įsakymo Nr. A1-386 „Dėl Lietuvos Respublikos socialinės apsaugos ir darbo ministro 2007 m. vasario 20 d. įsakymo Nr. A1-46 „Dėl Socialinės globos normų aprašo patvirtinimo“ pakeitimo“ 1 priedo 2.7 papunkčiu, išimtiniais atvejais gyvenimo laikotarpis vaikų socialinės globos namuose, bendruomeniniuose vaikų globos namuose sulaukusiems pilnametystės asmenims, kuriems buvo teikta institucinė vaiko socialinė globa, gali būti pratęsiamas, esant jų motyvuotam prašymui, įstaigos savininko teises ir pareigas įgyvendinančios institucijos ir savivaldybės, priėmusios sprendimą skirti socialinę globą sulaukusiam pilnametystės asmeniui, kuriam buvo teikta institucinė vaiko socialinė globa, sutikimams, tačiau ne ilgiau kaip iki 21 metų. Tuo tikslu administracija paruošė Molėtų rajono savivaldybės tarybai sprendimo projektą.

1. Laukiami rezultatai: bus užtikrinta gyvenamoji vieta ir išlaikymas A. B. iki kol jam sukaks

21-eri metai. A.B. galės dalyvauti savarankiško gyvenimo programose, vykdomose Molėtų vaikų savarankiško gyvenimo namuose.

Priimdami sprendimą nelaukiame neigiamų pasekmių.

1. Lėšų poreikis ir jų šaltiniai:

Lėšų poreikis asmens išlaikymui 1041,67 Eur per mėnesį.

1. Kiti sprendimui priimti reikalingi pagrindimai, skaičiavimai ar paaiškinimai:

Nėra.